APSTIPRINU:

Atbildīgās iestādes vadītāja p.i.

Zanda Saulīte

*datums skatāms laika zīmogā*

*(\*paraksts)*

*(parakstīts ar drošu elektronisko parakstu*)

**Komercdarbības atbalsta piemērošanas metodika**

**Eiropas Savienības kohēzijas politikas programmas 2021.–2027. gadam 5.1.1. specifiskā atbalsta mērķa "Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās" 5.1.1.7. pasākuma "Reģionālās kultūras infrastruktūras attīstība kultūras pakalpojumu piekļūstamības uzlabošanai"**

**ietvaros**

**Saturs**

[Ievads 3](#_Toc158229584)

[1. Komercdarbības atbalsta piemērošanas nosacījumi kultūras nozarē – EK skaidrojums 3](#_Toc158229585)

[2. 5.1.1.7. pasākuma MKN noteiktie valsts atbalsta piešķiršanas un uzraudzības principi 5](#_Toc158229586)

[3. Kultūras nozares kritēriju izvērtēšana, nepieciešamo datu uzskaite, apkopošana un izvērtēšana 6](#_Toc158229587)

# Ievads

Metodikas mērķis ir skaidrot specifiskus komercdarbības atbalsta piemērošanas aspektus Kultūras ministrijas kā Eiropas Savienības (turpmāk – ES) fondu atbildīgās iestādes (turpmāk – atbildīgā iestāde) administrētā ES kohēzijas politikas programmas 2021.–2027. gadam 5.1.1. specifiskā atbalsta mērķa "Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās" 5.1.1.7. pasākuma " Reģionālās kultūras infrastruktūras attīstība kultūras pakalpojumu piekļūstamības uzlabošanai" (turpmāk – 5.1.1.7. pasākums) ietvaros īstenoto kultūras nozares projektu ieviešanā un uzraudzībā, kas iekļauti Ministru kabineta noteikumos par 5.1.1.7. pasākuma ieviešanu[[1]](#footnote-1) (turpmāk - 5.1.1.7. pasākuma MKN) un izriet no Eiropas Komisijas (turpmāk – EK) un Finanšu ministrijas skaidrojumiem par komercdarbības atbalsta piemērošanu kultūras nozarē.

Metodika ir paredzēta:

* Par 5.1.1.7. pasākuma īstenošanu atbildīgajai iestādei, lai nodrošinātu skaidrus principus un vienotu pieeju komercdarbības atbalsta kontroles normu piemērošanai ES fondu līdzfinansētajos kultūras nozares projektos;
* sadarbības iestādei – Centrālajai finanšu un līgumu aģentūrai (turpmāk – CFLA), lai nodrošinātu skaidrus principus un vienotu pieeju komercdarbības atbalsta kontroles normu piemērošanai ES fondu līdzfinansētajos kultūras nozares projektos un nodrošinātu projektu uzraudzību;
* 5.1.1.7. pasākuma finansējuma saņēmējiem un to sadarbības partneriem, lai ES līdzfinansētajā kultūras nozares projektā nodrošinātu valsts atbalsta nosacījumu ievērošanu, nepieciešamo datu uzkrāšanu un iesniegšanu CFLA par iepriekš minēto normu piemērošanu un atskaitīšanās kārtību.

# Komercdarbības atbalsta piemērošanas nosacījumi kultūras nozarē – EK skaidrojums

Valsts atbalsts jeb komercdarbības atbalsts, kas turpmāk tekstā lietoti kā sinonīmi, ir jebkuram saimnieciskās darbības veicējam no valsts, pašvaldības vai Eiropas līdzekļiem sniegta tieša vai pastarpināta finansiāla palīdzība (valsts līdzekļu nodošana), kas tam dod zināmas priekšrocības un rada vai var radīt konkurences ierobežojumus.

Valsts atbalsta noteikumi ir piemērojami tikai tad, ja labumu no atbalsta pasākuma gūst saimnieciskās darbības veicējs. ES tiesu judikatūrā par saimnieciskās darbības veicēju konsekventi ir uzskatīts saimnieciskā darbībā iesaistīts subjekts neatkarīgi no tā juridiskā statusa un finansēšanas veida, kurš ir iesaistīts saimnieciskās darbības/ekonomiskās aktivitātes veikšanā, piedāvājot preces vai pakalpojumus tirgū[[2]](#footnote-2). Savukārt Līguma par ES darbību 107.panta 1.punkts[[3]](#footnote-3) definē kritērijus, kuriem izpildoties, valsts īstenots pasākums kvalificējas kā valsts atbalsts. Tikai tādi valsts īstenoti pasākumi, kuri vienlaicīgi izpilda visus šī Līguma 107.panta 1.punkta nosacījumus, ir pakļauti valsts atbalsta kontrolei[[4]](#footnote-4).

2016.gada 19.jūlijā tika pieņemts *Eiropas Komisijas paziņojums par Līguma par Eiropas Savienības darbību 107.panta 1.punktā minēto valsts atbalsta jēdzienu* (2016/c 262/01)[[5]](#footnote-5) (turpmāk – Paziņojums par valsts atbalsta jēdzienu), skaidrojot valsts atbalsta nosacījumu piemērošanu atsevišķu nozaru ietvaros, tostarp kultūrai un kultūrvēsturiskā mantojuma saglabāšanai. Atbilstoši Paziņojuma par valsts atbalsta jēdzienu 33. un 34.punktā iekļautajiem EK skaidrojumiem, pamatojoties uz ES Tiesu praksi, kultūras un kultūrvēsturiskā mantojuma saglabāšanas jomā ietilpst ļoti plašs mērķu un darbību loks, tostarp muzeji, arhīvi, bibliotēkas, mākslas un kultūras centri vai telpas, teātri, operas nami, koncertzāles, arheoloģiskie objekti, pieminekļi, vēsturiskie objekti un celtnes, tradicionālās paražas un amatniecība, festivāli un izstādes, kā arī kultūras un mākslas izglītības pasākumi.

Paziņojuma par valsts atbalsta jēdzienu 2.1. nodaļā skaidrots, ka valsts atbalsta noteikumu piemērošana nav atkarīga no tā, vai subjekts ir izveidots ar mērķi gūt peļņu. Arī bezpeļņas subjekti var tirgū piedāvāt preces un pakalpojumus.

Tomēr Paziņojumā par valsts atbalsta jēdzienu EK ir norādījusi, ka atsevišķas ar kultūru, kultūrvēsturiskā mantojuma saglabāšanu un dabas aizsardzību saistītas darbības var būt organizētas nekomerciāli un tādējādi tās ir tādas, kurām nav saimnieciska rakstura, līdz ar to publiskais finansējums, kas tām piešķirts, var nebūt valsts atbalsts.

EK uzskata, ka

* **publiskā** **finansējuma piešķiršana kultūras un kultūrvēsturiskā mantojuma saglabāšanas pasākumam, kas visai sabiedrībai ir pieejams bez maksas, kalpo tīri sociālam un kultūras mērķim, kam nav saimnieciska rakstura**[[6]](#footnote-6). Turklāt daudzi kultūras vai kultūrvēsturiskā mantojuma saglabāšanas pasākumi objektīvi ir neaizstājami (piemēram, valsts arhīvu, kuros atrodas unikāli dokumenti, pārvaldība), un tādējādi tiem nav reāla tirgus. EK uzskata, ka arī šie pasākumi kvalificētos kā tādi, kam nav saimnieciska rakstura.
* **Arī tad, ja no kultūras iestādes apmeklētājiem vai sabiedrībai pieejama kultūras vai kultūrvēsturiskā mantojuma saglabāšanas pasākuma dalībniekiem tiek prasīta samaksa, kas sedz tikai daļu no faktiskajām izmaksām, šim pasākumam tik un tā nav saimnieciska rakstura, jo šādu samaksu nevar uzskatīt par reālu atlīdzību par sniegto pakalpojumu.**

Saskaņā ar EK norādēm – “daļa no faktiskajām izmaksām” ir ne vairāk kā 50% no pašu ieņēmumiem pret kopējiem iestādes izdevumiem vai kultūras pasākuma/ kultūras pakalpojuma organizēšanas izdevumiem.

Tikai tādā gadījumā, ja ieņēmumi no maksas par pakalpojumu nepārsniegs 50% no kopējiem izdevumiem, varēs secināt, ka atbalsts attiecīgajam subjektam tiks piešķirts nesaimniecisku darbību veikšanai, t.i. atbalsta pasākums nav jāvērtē atbilstoši [Komercdarbības atbalsta kontroles likuma](https://likumi.lv/ta/id/267199-komercdarbibas-atbalsta-kontroles-likums) 5.pantā minētajām komercdarbības atbalsta pazīmēm un līdz ar to nav jāpiemēro komercdarbības atbalsta nosacījumi.[[7]](#footnote-7)

Turpretī tādi kultūras vai kultūrvēsturiskā mantojuma saglabāšanas pasākumi, kurus pārsvarā finansē no apmeklētāju vai lietotāju maksām vai ar citiem komerciāliem līdzekļiem (piemēram, komerciālas izstādes, kinoteātri, komerciāli koncerti un festivāli, mākslas skolas, kuras pārsvarā finansē no mācību maksas), būtu jākvalificē kā saimnieciska rakstura pasākumi. Tāpat arī kultūrvēsturiskā mantojuma saglabāšanas vai kultūras pasākumi, no kuriem labumu gūst vienīgi atsevišķi uzņēmumi, nevis sabiedrība (piemēram, privātas komercsabiedrības lietošanā esošas vēsturiskas ēkas restaurācija), parasti būtu kvalificējami kā saimnieciska rakstura pasākumi[[8]](#footnote-8).

Papildus EK Paziņojumā par valsts atbalsta jēdzienu ir norādījusi, ka publiskais finansējums parastajiem papildpakalpojumiem, kurus sniedz saistībā ar kultūras un kultūrvēsturiskā mantojuma saglabāšanas nesaimnieciskajām darbībām (piemēram, suvenīru veikalam, bāram, restorānam, maksas garderobei muzejā, maksas autostāvvietai), parasti neietekmē tirdzniecību starp dalībvalstīm, jo šie parastie papildpakalpojumi diez vai piesaistītu citu dalībvalstu klientus un to finansēšana diez vai izraisītu būtisku ietekmi uz pārrobežu ieguldījumiem vai uzņēmējdarbību[[9]](#footnote-9). Papildpakalpojumi var tikt organizēti arī caur nomas tiesībām, t.i., iznomājot telpas/teritoriju saimnieciskās darbības veicējam, kas attiecīgi nodrošina papildpakalpojumu sniegšanu (piemēram, ēdināšanas vai autostāvvietas pakalpojumi).

# 5.1.1.7. pasākuma MKN noteiktie valsts atbalsta piešķiršanas un uzraudzības principi

Atbilstoši 5.1.1.7. pasākuma MKN, komercdarbības atbalstu 5.1.1.7. pasākuma ietvaros īstenošanā esošajiem kultūras nozares projektiem šo noteikumu ietvaros sniedz saskaņā ar EK 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Regula Nr. 651/2014) 53. pantu[[10]](#footnote-10).

Vienlaikus 5.1.1.7. pasākuma MKN [42.punktā](https://likumi.lv/ta/id/346338#p42) iekļauti sekojoši kritēriji[[11]](#footnote-11) (metodikas izpratnē turpmāk tiek lietoti kā kultūras nozares kritēriji), kuriem izpildoties, projektam netiek piemēroti Regulas Nr. 651/2014 53. panta nosacījumi jeb sniegtais atbalsts projekta ietvaros nav uzskatāms par komercdarbības atbalstu:

1. projektam nav saimnieciska rakstura, jo pašu ieņēmumi atbalstītajā objektā ir 50 procenti vai mazāki par 50 procentiem no kultūras jomas pakalpojumu sniedzēja gada budžeta atbalstītajā objektā;
2. ja pašu ieņēmumi atbalstītajā objektā ir lielāki par 50 procentiem no kultūras jomas pakalpojumu sniedzēja gada budžeta, tad projektam ir saimniecisks raksturs, tomēr tas nav kvalificējams kā atbalsts komercdarbībai, ja projektam nav ietekmes uz konkurenci un tirdzniecību Eiropas Savienības iekšējā tirgū, ko vērtē atbilstoši kādam no šādiem kritērijiem:
	1. no visiem kultūras jomā sniegto pakalpojumu saņēmējiem vai  atbalstītā objekta apmeklētājiem gadā 85 procenti vai vairāk ir Latvijas iedzīvotāji;
	2. īstenotie kultūras pasākumi pārsvarā notiek latviešu valodā;
	3. objekts netiek plaši reklamēts ārpus Latvijas teritorijas, tai skaitā netiek veiktas starptautiskas mārketinga aktivitātes un citas darbības pārrobežu reklāmas jomā.

Situācijā, kad projekts ir saimnieciska rakstura, izpildoties vismaz vienam no 2.punktā minētajiem kritērijiem par ietekmi uz konkurenci un tirdzniecību, piešķirtais atbalsts netiks uzskatīts par atbalstu komercdarbībai.

5.1.1.7. pasākuma MKN ir paredzēta norma, kas uzliek finansējuma saņēmējam pienākumu projekta pārskata periodā reizi gadā līdz kārtējā gada 1.jūnijam iesniegt CFLA informāciju, kas nepieciešama, lai regulāri izvērtētu, vai projekts nav kvalificējams kā atbalsts komercdarbībai.

Ja projekts tā ieviešanas gaitā vai projekta pārskata periodā kļūst par projektu, kura ietvaros tiek sniegts komercdarbības atbalsts, tiek piemēroti Regulas Nr. 651/2014 53. panta nosacījumi. Ja Regulas Nr. 651/2014 53. panta nosacījumus nav iespējams piemērot, piešķirtais atbalsts ir nelikumīgs komercdarbības atbalsts un CFLA kā atbalsta sniedzējs piemēro 5.1.1.7. pasākuma MKN [54.punktā](https://likumi.lv/ta/id/346338#p54) minētās nelikumīgā komercdarbības atbalsta atgūšanas normas.

Projekta uzraudzība jānodrošina visā projekta pārskata periodā. Projekta pārskata periods jeb projekta dzīves cikls ir projekta ietvaros iegādātās/radītās infrastruktūras amortizācijas periods jeb lietderīgās lietošanas laiks. Tas termiņa ziņā ir pielīdzināms projekta dzīves cikla laikam atbilstoši EK 2014.gada 3. marta Regulas Nr. 480/2014[[12]](#footnote-12) 1. pielikumā noteiktajam amortizācijas perioda ilgumam, un 5.1.1.7. pasākuma projektiem ir 15 gadus ilgs.

Ja projektam nav saimnieciska rakstura, jo pašu ieņēmumi ir 50 procenti vai mazāki par 50 procentiem no kultūras jomas pakalpojumu sniedzēja gada budžeta, atbalstītajā objektā ir pieļaujams veikt papildpakalpojumus, kuriem nebūtu ietekmes uz tirdzniecību un konkurenci Eiropas Savienības iekšējā tirgū.

# Kultūras nozares kritēriju izvērtēšana, nepieciešamo datu uzskaite, apkopošana un izvērtēšana

5.1.1.7. pasākuma ietvaros plānots īstenot divus ES fondu līdzfinansētus kultūras infrastruktūras projektus, kuru ietvaros iecerēts veikt ieguldījumus Valmieras Drāmas teātra attīstībai (plānotais finansējuma saņēmējs VAS “Valsts nekustamie īpašumi”, partneris un lietotājs “VSIA Valmieras Drāmas teātris”), kā arī nacionālā dokumentārā mantojuma un Nacionālā muzeju krājuma saglabāšanas infrastruktūras izveidei Cēsīs (plānotais finansējuma saņēmējs – Cēsu novada pašvaldība).

Atbilstoši projekta iesnieguma vērtēšanas kritēriju piemērošanas metodikai valsts atbalsta gadījumā projekta iesniedzējs projekta iesniegumā apraksta projekta vai projekta daļas atbilstību valsts atbalsta komercdarbībai saņemšanas nosacījumiem atbilstoši 5.1.1.7. pasākuma MKN noteiktajam, proti, norāda informāciju, lai izvērtētu projekta iesnieguma atbilstību Regulas Nr.651/2014 nosacījumiem. Papildus projekta iesniedzējs kā pielikumu projekta iesniegumam atbilstoši CFLA mājaslapā pieejamai veidlapai[[13]](#footnote-13) norāda informāciju par saņemto un plānoto valsts atbalstu.

Ja plānotais atbalsts ES līdzfinansētā projekta ietvaros nav uzskatāms par atbalstu komercdarbībai, projekta iesniedzējs projekta iesniegumā norāda, ka finansējuma saņēmējs nesaņem valsts atbalstu. Papildus projekta iesnieguma vērtēšanas gaitā atbildīgā iestāde vērtēšanas komisijai sniedz atzinumu par katra projekta atbilstību 5.1.1.7. pasākuma MKN 42.punktam.

Vērtējot 5.1.1.7. pasākuma ietvaros attīstāmos objektus, secināms, ka plānotie projekti šobrīd uzskatāmi par tādiem, kas ir brīvi no valsts atbalsta.

Lai nodrošinātu vispārēju komercdarbības atbalsta nosacījumu ievērošanu un piemērošanu Kultūras ministrijas padotībā esošajām valsts pārvaldes iestādēm un kapitālsabiedrībām, kurās Kultūras ministrija ir valsts kapitāla daļu turētāja, Kultūras ministrija ikgadēji veic izvērtējumu par komercdarbības atbalsta esamību kultūras iestādēs (turpmāk - Kultūras ministrijas izvērtējums). Pamatojoties uz izvērtējuma datiem, secināms, ka VSIA "Valmieras drāmas teātris" vismaz kopš 2018.gada pašu ieņēmumi ir mazāki par 50 procentiem no kultūras jomas pakalpojumu sniedzēja gada budžeta, savukārt vērtējot kopējo Latvijas Nacionālā arhīva ieņēmumu un izdevumu attiecību kopš 2018.gada, secināms, ka ieņēmumu un izdevumu attiecība nepārsniedz pat 20% robežu.

Cēsīs plānotā Latvijas Nacionālā arhīva Vidzemes reģiona centra, Cēsu Vēstures un mākslas muzeja krātuvju un Valsts zemes dienesta Vidzemes reģionālās pārvaldes centrālā arhīva infrastruktūra ir objektīvi neaizstājama, tai nav reāla tirgus un tādējādi tā kvalificējas kā tāda, kam nav saimnieciska rakstura. Latvijas Nacionālais arhīvs ir kultūras ministra pārraudzībā esoša tiešās pārvaldes iestāde, kas īsteno valsts politiku dokumentu un arhīvu pārvaldības jomā. Latvijas Nacionālā arhīva darbības pamatā ir Arhīvu likums, kas nosaka nacionālā dokumentārā mantojuma uzkrāšanas, saglabāšanas, pieejamības un pārvaldības pamatprincipus. Arī Valsts zemes dienests īsteno valsts deleģētas funkcijas, kurām nav reāla tirgus – Valsts zemes dienests nodrošina Nekustamā īpašuma valsts kadastra darbību, Valsts adrešu reģistra darbību, Apgrūtināto teritoriju informācijas sistēmas darbību un veic citas funkcijas, kas nodrošina valsts politikas īstenošanu zemes pārvaldības un reformas jomā. Turklāt saskaņā ar Ministru kabineta 2011. gada 20. decembra noteikumiem Nr. 971 “Valsts zemes dienesta nolikums”, Valsts zemes dienesta viens no uzdevumiem ir dienesta arhīva uzturēšana, nodrošinot dienesta kompetencē esošo dokumentu uzkrāšanu, saglabāšanu, pieejamību un izmantošanu.

Saskaņā ar 2024.gada prognozētajiem darbības rādītājiem Cēsu Vēstures un mākslas muzeja ieņēmumi no saimnieciskās darbības, tai skaitā biļešu tirdzniecības plānoti 47.96% apmērā no muzeja kopējiem izdevumiem, bet jaunbūvējamā krājuma ēkā muzeja pašu ienākumi veidos indikatīvi 5% no kopējiem iestādes ienākumiem.

Lai nepalielinātu administratīvo slogu:

* VSIA Valmieras Drāmas teātra projekta pārskata periodā Kultūras ministrija turpinās veikt ikgadējo Kultūras ministrijas izvērtējumu, tādējādi pārliecinoties, ka projekts atbilst šo noteikumu 42.punktā minētajiem nosacījumiem, un valsts atbalsta konstatēšanas gadījumā Kultūras ministrija par to informēs CFLA;
* Attiecībā uz nacionālā dokumentārā mantojuma un Nacionālā muzeju krājuma saglabāšanas jaunbūves projektu finansējuma saņēmējam dati valsts atbalsta uzraudzībai nav jāsniedz, jo plānotā infrastruktūra atbilst 5.1.1.7. pasākuma MKN 42.punkta nosacījumiem un projekta pārskata periodā nevar kļūt par tādu, kam ir saimniecisks raksturs, pēc būtības.
1. 10.10.2023. Ministru kabineta noteikumi Nr.576 “Eiropas Savienības kohēzijas politikas programmas 2021.–2027. gadam 5.1.1. specifiskā atbalsta mērķa "Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās" 5.1.1.7. pasākuma "Reģionālās kultūras infrastruktūras attīstība kultūras pakalpojumu piekļūstamības uzlabošanai" īstenošanas noteikumi”

https://likumi.lv/ta/id/346338-eiropas-savienibas-kohezijas-politikas-programmas-2021-2027-gadam-5-1-1-specifiska-atbalsta-merka-vietejas-teritorijas [↑](#footnote-ref-1)
2. Finanšu ministrijas valsts atbalsta vadlīnijas, aktualizētas 2022.gada jūnijā, pieejamas <https://www.fm.gov.lv/lv/skaidrojosie-materiali> [↑](#footnote-ref-2)
3. Pieejams <https://eur-lex.europa.eu/legal-content/LV/TXT/?uri=celex%3A12012E%2FTXT> [↑](#footnote-ref-3)
4. Finanšu ministrijas valsts atbalsta vadlīnijas, aktualizētas 2022.gada jūnijā, pieejamas <https://www.fm.gov.lv/lv/skaidrojosie-materiali> [↑](#footnote-ref-4)
5. Pieejams <https://eur-lex.europa.eu/legal-content/LV/TXT/?uri=uriserv:OJ.C_.2016.262.01.0001.01.LAV&toc=OJ:C:2016:262:TOC> [↑](#footnote-ref-5)
6. Paziņojums par valsts atbalsta jēdzienu - 34.punkts. [↑](#footnote-ref-6)
7. Finanšu ministrijas skaidrojumi atbalstam sporta, kultūras un izglītības jomā (26.01.2022), pieejams https://www.fm.gov.lv/lv/skaidrojosie-materiali [↑](#footnote-ref-7)
8. Paziņojums par valsts atbalsta jēdzienu - 35.punkts. [↑](#footnote-ref-8)
9. Turpat - 37.punkta 50.zemsvītras atsauce un 207.punkts; [↑](#footnote-ref-9)
10. 5.1.1.7. pasākums 01.12.2023. paziņots SANI 2 sistēmā ar lietas numuru SA.110492 kā saderīgs valsts atbalsts [↑](#footnote-ref-10)
11. Izstrādāti atbilstoši Eiropas Komisijas 2017.gada 14.februārī Finanšu ministrijai sniegtajiem papildus skaidrojumiem par Paziņojumā par valsts atbalsta jēdzienu 34. un 35.punktā noteikto [↑](#footnote-ref-11)
12. EK 2014.gada 3.marta Regula Nr.480/2014, ar kuru papildina Eiropas Parlamenta un Padomes Regulu (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu. [↑](#footnote-ref-12)
13. <https://www.cfla.gov.lv/lv/5-1-1-7> [↑](#footnote-ref-13)